Document ID: 32002R1112

32002R1112
L 168/14
SLUŽBENI LIST EUROPSKE UNIJE
UREDBA KOMISIJE (EZ) br. 1112/2002
od 20. lipnja 2002.
o utvrđivanju detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju na tržište sredstava za zaštitu bilja (1), kako je zadnje izmijenjena Direktivom Komisije 2002/48/EZ (2), a posebno njezin članak 8. stavak 2. drugi podstavak,
budući da:
(1)
Komisija treba pokrenuti program rada za ponovnu ocjenu aktivnih tvari koje su bile prisutne na tržištu dvije godine nakon datuma notifikacije Direktive 91/414/EEZ. Prva faza toga programa utvrđena je Uredbom Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (3), kako je zadnje izmijenjena Uredbom Komisije (EZ) br. 2266/2000 (4). Ta je prva faza u tijeku. Druga i treća faza rada obuhvaćene su Uredbom Komisije (EZ) br. 451/2000 od 28. veljače 2000. o utvrđivanju detaljnih pravila za provedbu druge i treće faze programa rada iz članka 8. stavka 2. Direktive Vijeća 91/414/EEZ (5) i isto su tako u tijeku.
(2)
Za sve aktivne tvari koje nisu obuhvaćene prvom, drugom i trećom fazom programa treba predvidjeti četvrtu fazu. Za određene kategorije aktivnih tvari poželjno je navesti koje konkretne aktivne tvari treba uključiti u četvrtu fazu programa, ili uz koje uvjete uporabe.
(3)
Potrebno je osigurati postupak podnošenja zahtjeva (prijave) kojim zainteresirani proizvođači mogu obavijestiti Komisiju o svojem interesu za osiguravanje uvrštavanja aktivne tvari u Prilog I. Direktivi 91/414/EEZ i o svojim obvezama dostavljanja svih potrebnih informacija za pravilnu ocjenu i odluku u pogledu aktivne tvari u svjetlu kriterija za uvrštavanje koji su utvrđeni u članku 5. te Direktive. Te bi informacije omogućile daljnje određivanje prioriteta programa rada i donošenje odluka o tomu trebaju li te tvari ostati na tržištu nakon 25. srpnja 2003. sve do rezultata ocjene o tome može li se očekivati da će njihova uporaba udovoljiti zahtjevima iz članka 5. Direktive 91/414/EEZ.
(4)
Potrebno je utvrditi obveze podnositelja zahtjeva u pogledu formata, razdoblja i nadležnih tijela za dostavu traženih informacija. Različite razine podnošenja zahtjeva odgovaraju različitim kategorijama aktivne tvari. Za neke kategorije aktivnih tvari razvijeni su zahtjevi u pogledu podataka i kriterija ocjene. Stoga od zainteresiranih proizvođača treba zahtijevati da dostave detaljne informacije o trenutnom stupnju potpunosti svoje dokumentacije i o roku završetka, te da se obvežu da će u zadanom roku dostaviti potpunu dokumentaciju. Za preostale aktivne tvari, zainteresirani proizvođači trebaju dostaviti osnovne informacije potrebne za odgovarajuće određivanje aktivne tvari i njezinoj primjeni te se isto tako obvezati da će u zadanom roku dostaviti potpunu dokumentaciju.
(5)
Podnošenje zahtjeva ne bi smjelo uvjetovati mogućnost da se nakon uvrštenja aktivne tvari u Prilog I. Direktivi 91/414/EEZ sredstva za zaštitu bilja stave na tržište podložno odredbama članka 13. te Direktive.
(6)
Postupci koji se utvrđuju ovom Uredbom ne bi smjeli dovoditi u pitanje postupke i akcije koje treba poduzeti u okviru ostalog zakonodavstva Zajednice, posebno, na temelju Direktive Vijeća 79/117/EEZ od 21. prosinca 1978. o zabrani stavljanja na tržište i uporabi sredstava za zaštitu bilja koja sadrže određene aktivne tvari (6), kako je zadnje izmijenjena Direktivom Komisije 91/188/EEZ (7), u slučajevima kad Komisija raspolaže informacijama koje ukazuju da je njezinim zahtjevima moguće udovoljiti.
(7)
Komisija će, podložno zaključivanju izvješća Europskog parlamenta i Vijeća o napretku programa rada iz trećeg podstavka članka 8. stavka 2. Direktive 91/414/EEZ, usvojiti daljnje detaljne regulatorne odredbe koje će omogućiti brzi završetak ocjenjivanja i donošenje odluke o aktivnim tvarima za koje udovoljavaju odredbama ove Uredbe u pogledu podnošenja zahtjeva.
(8)
Četvrtim podstavkom člankom 8. stavkom 2. Direktive 91/414/EEZ predviđena je Odluka Komisije da aktivne tvari ne uvrsti u Prilog I. u slučajevima kad zahtjevi iz članka 5. Direktive nisu zadovoljeni ili tražene informacije i podaci nisu dostavljeni u zadanom roku, pa države članice mogu ukinuti registracije za sredstva za zaštitu bilja koja sadrže te aktivne tvari. Međutim, u posebnim slučajevima i u svjetlu razloga koje države članice iscrpno obrazlože, to ukidanje može biti primjereno odgoditi za određene uporabe koje su neophodne i kod kojih nema efikasne alternative za zaštitu bilja ili biljnih proizvoda, kako bi se za ukinuta sredstva dozvolio razvoj alternativnih zamjenskih sredstava. Potreba za preispitivanjem ovih odredaba morat će se dokazati za svaki slučaj pojedinačno.
(9)
U slučajevima u kojima, za određenu aktivnu tvar, podneseni zahtjev ne udovoljava zahtjevima ove Uredbe, zainteresirane stranke mogu zatražiti uvrštavanje takvih aktivnih tvari u Prilog I. Direktivi 91/414/EEZ, primjenjujući postupke članka 6. stavka 2. Direktive 91/414/EEZ, u nekom kasnijem roku.
(10)
Primjereno je da proizvođači snose troškove ocjenjivanja koje je potrebno kako bi se dokazalo da su njihova sredstva sigurna za tržište, pa se stoga nadležnom tijelu koje odredi Komisija plaća naknada za pregled podnesenih zahtjeva za aktivne tvari.
(11)
Mjere predviđene u ovoj Uredbi u skladu su s mišljenjem Stalnoga odbora za prehrambeni lanac i zdravlje životinja,
DONIJELA JE OVU UREDBU:
POGLAVLJE 1.
OPĆE ODREDBE I DEFINICIJE
Članak 1.
Područje primjene
1. Ovom se Uredbom propisuju detaljna pravila za početak provedbe četvrte faze programa rada iz članka 8. stavka 2. Direktive Vijeća 91/414/EEZ o stavljanju na tržište sredstava za zaštitu bilja, dalje u tekstu ‚Direktiva’.
2. Početak provedbe te četvrte faze odnosi se na podnošenje zahtjeva za aktivne tvari iz priloga I. i II. ove Uredbe s ciljem njihovoga eventualnog naknadnog uvrštavanja na popis prioritetnih aktivnih tvari i zatim u Prilog I. Direktivi. Članak 6. stavak 2., članak 6. stavak 3. i drugi podstavak članka 6. stavka 4. Direktive ne primjenjuju se na tvar navedenu u popisu ili navedenu u prilozima I. i II. sve dok postupci koji se u pogledu te tvari predviđaju ovom Uredbom nisu završeni.
3. Ova se Uredba primjenjuje ne dovodeći u pitanje:
(a)
ponovne ocjene koje provode države članice, posebno na temelju produljenja registracije u skladu s člankom 4. stavkom 4. Direktive;
(b)
ponovne ocjene koje provodi Komisija sukladno članku 5. stavku 5. Direktive;
(c)
ocjene koje se provode na temelju Direktive 79/117/EEZ.
Članak 2.
Definicije
Za potrebe ove Uredbe primjenjuju se sljedeće definicije:
(a)
„Proizvođač” znači:
-
za aktivne tvari proizvedene unutar Zajednice, proizvođača ili osobu s poslovnim nastanom u Zajednici koju proizvođač imenuje svojim jedinim predstavnikom u svrhu usklađivanja s ovom Uredbom,
-
za aktivne tvari proizvedene izvan Zajednice, osobu s poslovnim nastanom unutar Zajednice koju proizvođač imenuje svojim jedinim predstavnikom u Zajednici u svrhu usklađivanja s ovom Uredbom,
-
za aktivne tvari za koju se podnosi zajednički zahtjev ili zajednička dokumentacija, udruženje proizvođača s poslovnim nastanom unutar Zajednice, koje su proizvođači spomenuti u prvoj ili drugoj alineji imenovali u svrhu usklađivanja s ovom Uredbom.
(b)
„proizvođač” znači osoba koja aktivnu tvar proizvodi sama ili koja s drugom strankom ugovara proizvodnju aktivne tvari za svoj račun.
(c)
„Odbor” znači Stalni odbor za prehrambeni lanac i zdravlje životinja osnovan člankom 19. Direktive.
Članak 3.
Nadležno tijelo države članice
1. Odgovornost za provedbu svojih obveza iz programa rada koji se spominje u članku 8. stavku 2. Direktive država članica dodjeljuje jednom ili više nadležnih tijela.
2. U svakoj državi članici jedno nacionalno tijelo, navedeno u Prilogu VI., koordinira i osigurava sve potrebne kontakte s proizvođačima, ostalim državama članicama i Komisijom sukladno ovoj Uredbi. Svaka država članica obavješćuje Komisiju i nacionalna tijela za koordinaciju u svim ostalim državama članicama o svim promjenama u odnosu na priopćene pojedinosti koje se odnose na imenovano nacionalno tijelo za koordinaciju.
POGLAVLJE 2.
ČETVRTA FAZA PROGRAMA RADA
Članak 4.
Osnovni zahtjev
1. Svaki proizvođač koji želi osigurati uvrštenje aktivne tvari iz Priloga I. ovoj Uredbi u Prilog I. Direktivi, treba to prijaviti tijelu iz Priloga V. Komisija će redovito pratiti zadaće navedene u Prilogu V. koje su povjerene tijelu određenom u tom Prilogu. U skladu s postupkom utvrđenim u članku 19. Direktive, može se donijeti odluka da se odredi drugo tijelo ako bi se pokazalo da se ti poslovi ne obavljaju na odgovarajući način.
2. Zahtjev treba dostaviti za svaku aktivnu tvar posebno u roku od tri mjeseca od dana stupanja na snagu ove Uredbe u skladu s modelom zahtjeva iz dijela 1. Priloga III. ovoj Uredbi, uz pismenu obvezu podnošenja dokumentacije.
3. Svakom proizvođaču koji za dotičnu aktivnu tvar iz stavka 1. nije dostavio zahtjev u roku iz stavka 2. ili čiji zahtjev je odbijen sukladno odredbama članka 6., bit će dopušteno da u programu ponovne ocjene sudjeluje samo zajedno s jednim ili više podnositelja zahtjeva o aktivnoj tvari (uključujući državu članicu koja je dostavila zahtjevu skladu s člankom 6. stavkom 2.) čiji je zahtjev prihvaćen sukladno članku 6., kod podnošenja zajedničke dokumentacije.
Članak 5.
Potpuni zahtjev
1. Svaki proizvođač koji želi osigurati uvrštenje aktivne tvari iz Priloga II. ovoj Uredbi u Prilog I. Direktivi, treba to prijaviti tijelu određenom u Prilogu V.
2. Zahtjev treba dostaviti za svaku aktivnu tvar posebno, kako slijedi:
(a)
prvi zahtjev, u skladu s modelom zahtjeva iz Priloga III. dijelu 1. ove Uredbe, u roku od tri mjeseca od dana stupanja na snagu ove Uredbe; i
(b)
drugi zahtjev, u skladu s modelom zahtjeva iz Priloga III. dijelu 2. ove Uredbe, u roku od šest mjeseci od dana stupanja na snagu ove Uredbe, uz pismenu obvezu podnošenja potpune dokumentacije.
3. Svakom proizvođaču koji za dotičnu aktivnu tvar iz stavka 1. nije dostavio zahtjev u roku iz stavka 2. ili čiji zahtjev je odbijen sukladno odredbama članka 6., bit će dopušteno da u programu ponovne ocjene sudjeluje samo zajedno s jednim ili više podnositelja zahtjeva o aktivnoj tvari, uključujući državu članicu koja je dostavila zahtjev u skladu s člankom 6. stavkom 2., čiji je zahtjev prihvaćen sukladno članku 6., kod podnošenja zajedničke dokumentacije.
Članak 6.
Pregled osnovnih zahtjeva i potpunih zahtjeva
1. U roku od dva mjeseca nakon krajnjega roka iz članka 4. stavka 2. i članka 5. stavka 2. Komisija je dužna obavijestiti Odbor o zahtjevima koji su dostavljeni u roku.
2. Za svaku aktivnu tvar za koju zahtjev nije podnio nijedan proizvođač, država članica može objaviti da je zainteresirana osigurati uvrštenje te aktivne tvari u Prilog I. Direktivi dostavljajući zahtjev tijelu određenom u Prilogu V. u skladu s člankom 4. ili 5. Te zahtjeve treba dostaviti što je moguće ranije, a najkasnije tri mjeseca nakon što Komisija javi državama članicama da za tu tvar nije dostavljena nijedan zahtjev. Država članica koja podnese zahtjev nakon toga smatra se proizvođačem u svrhu ocjene dotične aktivne tvari.
3. Najkasnije 6 mjeseci nakon krajnjih rokova iz članka 4. stavka 2. i članka 5. stavka 2., Komisija obavješćuje Odbor o prihvatljivosti primljenih zahtjeva uzimajući u obzir kriterije iz Priloga IV. dijelova 1. i 2.
4. Detaljne odredbe koje se odnose na dostavu dokumentacije, krajnji rok ili rokove za dostavu dokumentacije i naknade za aktivne tvari za koje je zaprimljen prihvatljivi zahtjev utvrđuje Komisija u Uredbi koja se usvaja u skladu s drugim podstavkom članka 8. stavka 2. Direktive.
5. Komisija odlučuje, kako se predviđa u četvrtom podstavku članka 8. stavka 2. Direktive, o neuvrštavanju u Prilog I. Direktivi aktivnih tvari iz priloga I. ili II. ove Uredbe za koje u utvrđenom vremenskom roku nije dostavljen nijedan prihvatljivi zahtjev. U odluci će navesti razloge odbijanja uvrštenja. Države članice će ukinuti registracije sredstvima za zaštitu bilja koja sadrže te aktivne tvari u roku koji je propisan Odlukom.
POGLAVLJE 3.
NAKNADE
Članak 7.
Naknade za zahtjeve za četvrtu fazu programa rada
1. Svaki proizvođač koji zahtjev podnosi sukladno odredbama članka 4., kod dostave svog zahtjeva tijelu određenom u Prilogu V. plaća naknadu od EUR 750 za svaku aktivnu tvar. Ta se naknada koristi za financiranje isključivo stvarnih troškova obavljanja zadaća iz Priloga V.
2. Svaki proizvođač koji zahtjev podnosi sukladno odredbama članka 5. stavka 2. točke (a) kod dostave svog zahtjeva tijelu određenom u Prilogu V. plaća naknadu od EUR 5 000 za svaku aktivnu tvar. Ta se naknada koristi za financiranje isključivo stvarnih troškova obavljanja zadaća iz Priloga V.
POGLAVLJE 4.
ZAVRŠNA ODREDBA
Članak 8.
Privremene mjere
U odluci o postepenom ukidanju aktivne tvari za koju nije podnesen prihvatljivi zahtjev, sukladno četvrtom podstavku članka 8. stavka 2. Direktive 91/414/EZ Komisija može, ako država članica dostavi dodatne tehničke dokaze kojima potvrđuje da je tu tvar neophodno i dalje primjenjivati i da ne postoji učinkovita alternativa, propisati rok za postepeno ukidanje koji će biti dovoljno dug da se omogući razvoj odgovarajućih alternativa.
Članak 9.
Stupanje na snagu
Ova Uredba stupa na snagu 1. kolovoza 2002.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. lipnja 2002.

Labels: 10
0
3
6